text: Politiet advarer mod udenlandske asfaltarbejdere
  23 oktober 2014 kl. 12.34
  Lad dig ikke friste af udenlandske asfaltarbejdere, der uopfordret tilbyder at lægge asfalt til en billig pris. Sådan lyder advarslen fra Syd- og Sønderjyllands Politi ovenpå flere konkrete tilfælde, hvor både private og virksomheder er blevet snydt.
  Problemet er, at prisen i de fleste tilfælde bliver meget højere end det først aftalte, og kvaliteten af arbejdet er rigtig dårlig. Det kan derfor være en god ide at afvise dem og ikke lade sig friste af at få lappet hullerne i indkørslen.
  Senest har Sydøstjyllands Politi haft to konkrete tilfælde, hvor asfaltarbejderne har tilbudt at lægge asfalt til en god pris.
  I den ene konkrete sag fortalte asfaltarbejderne, at de havde noget asfalt til overs fra et andet arbejde.
  - Men efter at de blot havde lagt lidt stabilgrus krævede de, at kunden overførte 38.000 kr med det samme, hvis de skulle gøre arbejdet færdigt. De stod og ventede på, at pengene blev overført, og bagefter pakkede de deres grej sammen og kørte uden at gøre arbejdet færdigt, fortæller vicepolitiinspektør i Sydøstjyllands Politi, Verner Pedersen i en pressemeddelelse.
  Kunden nåede at trække overførslen af pengene tilbage, men senere truede asfaltarbejderne over telefonen med at de skulle betale pengene igen.
  I en anden konkret sag lykkedes det asfaltarbejderne at lave en aftale, og kunden betalte 65.000 kr. Senere kunne kunden konstatere, at både asfalten og arbejdet var i en meget dårlig kvalitet.
  - Vi har også set en sag, hvor asfaltarbejderne blev afvist, men alligevel begyndte de at lappe huller i vejen for at vise, hvad de kunne, slutter vicepolitiinspektør i Sydøstjyllands Politi, Verner Pedersen.
  Asfaltarbejderne kommer formodentlig fra England eller Irland, og de er på spil flere forskellige steder i Sydøstjylland.
  Udenlandske asfaltarbejdere laver fupnumre i Sydøstjylland http://t.co/FtAhTPqOaJ
  
  